בלסאות'

בלסאות' ( BellSouth) הייתה חברת החזקות אמריקאית בענף הטלקומוניקציה שבסיסה היה באטלנטה, ג'ורג'יה. היא הייתה אחת משבע החברות התפעוליות האזוריות המקוריות שהוקמו, לאחר שמשרד המשפטים האמריקני אילץ את חברת הטלפונים והטלגרף האמריקאית (AT&T) לפרק את המונופול שלה, ולהקים על בסיס חברות הטלפון האזוריות שלה חברות חדשות נפרדות ב-1 בינואר 1984.

במיזוג שהוכרז ב-5 במרץ 2006 ובוצע ב-29 בדצמבר 2006, AT&T Inc. (במקור SBC Communications) רכשה את בלסאות' תמורת כ-86 מיליארד דולר. המיזוג גם איחד את הבעלות על Cingular Wireless ו־Yellowpages.com, ששניהם היו מיזמים משותפים בין בלסאות' ו-AT&T. עם השלמת המיזוג, שירותים אלחוטיים שהוצעו בעבר על ידי Cingular Wireless הוצעו אז תחת השם AT&T.

בלסאות' פעלה גם בישראל, גרמניה, דנמרק ארגנטינה, אוסטרליה, צ'ילה, קולומביה, אקוודור, גואטמלה, ניו זילנד, ניקרגואה, פנמה, פרו, אורוגוואי וונצואלה. פעילותה באירופה נמכרה במהלך 2003. כל פעילותה באמריקה הלטינית נרכשה על ידי חברת טלפוניקה (Telefónica) הספרדית בסוף 2004 תמורת כמעט 5.85 מיליארד דולר, והפכה ל-Movistar.

 היסטוריה 
כחלק מפירוק תאגיד AT&T הישן במהלך 1984, בלסאות' הוקמה כחברת ההחזקות של חברות ההפעלה הטלפוניות בחלק הדרומי של ארצות הברית כולל "Southern Bell" שבסיסה היה באטלנטה ו-"South Central Bell" שבסיסה היה בברמינגהאם, אלבמה. הקמת בלסאות', למעשה, איחדה מחדש את רוב שירותי הטלפון בדרום מזרח ארצות הברית. "Southern Bell" הייתה חברת הטלפון עבור כל אזור דרום מזרח ארצות הברית עד 1967, כאשר החלק המערבי של שטח השירות שלה הפך ל-South Central Bell. החברה נודעה במקור בשם Atlanta Telephonic Exchange, ונוסדה כדי לשרת את תושבי אטלנטה בשנת 1879, לפני ששמה שונה בשנת 1882. החברה הייתה מונופול אזורי ושיתפה פעולה עם מערכת הבל של תאגיד AT&T (מעין קרטל ששלט בכל שירותי התקשרות בארצות הברית).

"בלסאות'" הקימה חברת שירותים משותפים, BellSouth Services, כדי לספק פונקציות מרכזיות כגון הנדסה וטכנולוגיית מידע ל-Southern Bell ול-South Central Bell. השירותים הניתנים באזור הפעילות שלה כוללו: שירותי טלפון ו-DSL ואינטרנט בחיוג במדינות אלבמה, פלורידה, ג'ורג'יה, קנטקי, לואיזיאנה, מיסיסיפי, קרוליינה הצפונית, קרוליינה הדרומית וטנסי. שירות טלוויזיה בלוויין סופק כשותפות עם DirecTV ושירותי טלוויזיה בכבלים סופקו בשווקים מוגבלים תחת השם BellSouth Entertainment (כחלק ממיזם Americast).

בשנת 1992, BellSouth מיזגה את South Central Bell ואת BellSouth Services לתוך Southern Bell, אשר שינתה את שמה ל-BellSouth Telecommunications.

בשנת 2001, החברה מיזגה את BellSouth Mobility, מיזם האלחוט שלהם, עם שירותי האלחוט של חברת SBC, וקיבלה 40% מהחברה שנוצרה, Cingular Wireless. החברה החדשה סיפקה אחוז גדול מהכנסותיה של BellSouth. מיזם משותף זה נמשך לאחר ש-SBC רכשה את AT&T הישנה ומיתגה מחדש ל-AT&T Inc. השקעה מתמשכת בפריסת שירותי אינטרנט בפס רחב בשוק הצרכני הייתה אסטרטגיה מרכזית עבור החברה באותה עת. פעילויות אלו מומנו בחלקן על ידי מכירת פעילות באמריקה הלטינית ב-2004.
פעילות בישראל
בשנת 1994 הייתה "בלסאות'" שותפה בקבוצה שזכתה במכרז הממשלתי להקמת מפעיל סלולרי שני בישראל, לאחר שנים שבהן הייתה חברת פלאפון מונופול בתחום. סלקום זכתה במכרז שהקריטריון בו היה התחייבות למחיר נמוך לצרכן ל-5 שנים, בהציעה מעט פחות מקבוצת מתמודדים אחרת והיא הצליחה לגייס מאות אלפי לקוחות תוך זמן קצר. בעת הקמת סלקום היא החזיקה 35% מהמניות, משפחת ספרא החזיקה 35% וחברת דיסקונט השקעות 30%. בשנת 2005 רכשה דיסקונט השקעות, תמורת 6.1 מיליארד שקל, את חלקיהן של בלסאות' ומשפחת ספרא בחברה. בנוסף, רכשה "בלסאות'" ציוד ותוכנה בישראל, בין השאר מרכזיות של חברת "תדיראן תקשורת", פתרונות הבילינג וניהול קשרי הלקוחות של חברת אמדוקס, מערכות מסרים מאוחדים של חברת קומברס, רכיבים אופטיים מחברת ברודלייט (BroadLight), וציוד לאיתור רכב של חברת פוינטר טלוקיישן.

קישורים חיצוניים



הערות שוליים

קטגוריה:חברות שנסחרו בבורסה לניירות ערך בניו יורק
קטגוריה:אטלנטה: חברות
קטגוריה:חברות תקשורת אמריקאיות